Når verdens nummer tre møder verdens nummer 97, bør der være klasseforskel. Og det var der da også, da Danmarks bedste herresingle - Jan Ø. Jørgensen - onsdag mødte finske Eetu Heino ved VM i badminton i Ballerup. Danskeren cruisede sikkert til sejr i to sæt med cifrene 21-9, 21-17. Blot 28 minutter tog det danskeren at spille sig i tredje runde, der samtidig er 1/8-finalen. Med andre ord er Jan Ø. Jørgensen blot to sejre fra semifinalen og dermed en VM-medalje. Senere onsdag afgøres, hvem Jan Ø. Jørgensen møder i 1/8-finalen torsdag, men det ligger fast, at modstanden bliver af en noget anden kaliber, end den har været i de to første runder, der har budt på først belgisk og senest finsk modstand. Danskeren skal op mod vinderen af kampen senere onsdag mellem japanske Sho Sasaki og Chou Tien Chen fra Taiwan. Sasaki ligger nummer 15 i verden og er seedet 15 til VM. Chen er nummer 17 på verdensranglisten. Senere onsdag skal også Viktor Axelsen og Hans-Kristian Vittinghus i aktion i Ballerup i anden runde i herresingle. Danmark er ikke længere repræsenteret i damesingle. Den sidste dansker i den række blev slået ud onsdag, da Anna Thea Madsen tabte 13-21, 13-21 til den tredjeseedede kineser - Wang Yihan. /ritzau/

Opsummering:
Danmarks bedste herresingle i badminton - nordjyden Jan Ø. Jørgensen - er klar til 1/8-finalen ved VM efter sikker sejr.